b'\n_START_ARTICLE_\nCotilla\n_START_PARAGRAPH_\nUna cotilla o cosset \xc3\xa9s una pe\xc3\xa7a de roba interior femenina que va ser portada des del segle XVI al segle XX, refor\xc3\xa7ada amb costelles (tamb\xc3\xa9 dites balenes) i destinada a modelar el bust tot seguint criteris est\xc3\xa8tics variables amb el pas del temps. Essencialment t\xc3\xa9 dos efectes: per una banda afinar la cintura, d\'altra sostenir el pit._NEWLINE_cosset \xc3\xa9s sin\xc3\xb2nim de cotilla, per\xc3\xb2 designa tamb\xc3\xa9 una pe\xc3\xa7a de roba exterior, habitualment fosca i menys delicada, tamb\xc3\xa9 m\xc3\xa9s tova i c\xc3\xb2moda, que es porta per sobre de la roba, i no per sota, i es tanca davant.\n_START_SECTION_\nHist\xc3\xb2ria\n_START_PARAGRAPH_\nMalgrat rar\xc3\xadssimes incursions molt a\xc3\xafllades en l\'Antiguitat (Cretenses que marcaven la seua cintura mitjan\xc3\xa7ant faixes de cuiro ajustada), la cotilla pr\xc3\xb2piament dita, amb barnilles i per reduir la cintura, no va existir fins al Renaixement \xe2\x80\x94 i no durant l\'edat mitjana, que la va ignorar completament._NEWLINE_Aparegut a la cort espanyola del segle XVI, i despr\xc3\xa9s r\xc3\xa0pidament estesa per les altres corts europees, la cotilla va modelar inicialment el cos de la noblesa; se suposa que per remarcar la \xc2\xabhonestedat\xc2\xbb i la fermesa d\'esperit i de maneres d\'aquells que es volien diferents de la societat que regentaven. La moda va ser imitada r\xc3\xa0pidament en medis burgesos; als segles XVII i XVIII en portava una bona part de la poblaci\xc3\xb3, i fins i tot en els medis m\xc3\xa9s populars, en versions m\xc3\xa9s simples i amb menys barnilles. Les dones del poble que volien imitar les grans dames eren v\xc3\xadctimes dels caricaturistes, per\xc3\xb2 socialment acceptades.\n_START_SECTION_\nSegle XVI\n_START_PARAGRAPH_\nForma c\xc3\xb2nica, punta m\xc3\xa9s baixa que la cintura, pit aplanat. Cap o poca reducci\xc3\xb3 de cintura del segle XVI al XVIII, m\xc3\xa9s aviat una \xc2\xabconformaci\xc3\xb3\xc2\xbb c\xc3\xb2nica del bust. Procedent de l\'univers mascul\xc3\xad i militar, la cotilla era m\xc3\xa9s aviat percebuda com una \xc2\xabarmadura\xc2\xbb f\xc3\xadsica i moral reservada a l\'alta societat.\n_START_SECTION_\nSegle XVII\n_START_PARAGRAPH_\nForma c\xc3\xb2nica, aparici\xc3\xb3 de petits panells decoratius a la part de davall: cues tallades.\n_START_SECTION_\nSegle XVIII\n_START_PARAGRAPH_\nForma c\xc3\xb2nica, aparici\xc3\xb3 de la \xc2\xabpe\xc3\xa7a d\'est\xc3\xb3mac\xc2\xbb, sovint extra\xc3\xafble, ricament ornamentada per davant._NEWLINE_La part superior del \xc2\xabGran vestit\xc2\xbb de cort femen\xc3\xad era una cotilla molt estreta i r\xc3\xadgida, de forma c\xc3\xb2nica i estreta, que comprimia fortament les costelles flotants (baixes); amb uns tirants que projectaven les espatles cap enrere, tot acostant els om\xc3\xb2plats i fent una esquena molt dreta i una bella col\xc2\xb7locaci\xc3\xb3 del cap. \xc3\x89s potser la forma de cotilla m\xc3\xa9s r\xc3\xadgida mai portada.\n_START_SECTION_\n1795-1805\n_START_PARAGRAPH_\nA Fran\xc3\xa7a, despr\xc3\xa9s de la Revoluci\xc3\xb3 hi va haver una breu desaparici\xc3\xb3 de la cotilla (moda \xc2\xabromana\xc2\xbb i despr\xc3\xa9s \xc2\xabcintura Imperi\xc2\xbb).\n_START_SECTION_\nAnys 1810-1830\n_START_PARAGRAPH_\nRetorn de la cotilla, de forma totalment diferent: en forma de "rellotge de sorra", amb moltes corbes i ja no c\xc3\xb2nic, reducci\xc3\xb3 de la cintura (que \xc3\xa9s bastant alta), prolongat sobre els malucs, pits ja no aplanats cap amunt, sin\xc3\xb3 sostinguts i separats.\n_START_SECTION_\nAnys 1840-1850\n_START_PARAGRAPH_\nDesaparici\xc3\xb3 dels tirants, important reducci\xc3\xb3 de la cintura, construcci\xc3\xb3 en \xc2\xabbandes\xc2\xbb verticals. Aparici\xc3\xb3 de les barnilles met\xc3\xa0l\xc2\xb7liques (i ja no, o rarament, de barbes de balena), i dels traus mec\xc3\xa0nics (i no brodats a m\xc3\xa0, m\xc3\xa9s fr\xc3\xa0gils). Invenci\xc3\xb3 de l\'element frontal met\xc3\xa0l\xc2\xb7lic amb ganxets.\n_START_SECTION_\nAnys 1860\n_START_PARAGRAPH_\nLa cotilla \xc3\xa9s molt curta, alhora es redueix sota el pit (cobreix a penes el mugrons, i els pits es porten baixos) i sobre els malucs. La cotilla 1860 fa una forma de "calder" caracter\xc3\xadstica d\'aquesta \xc3\xa8poca.\n_START_SECTION_\nAnys 1870\n_START_PARAGRAPH_\nLa cotilla s\'allarga. De vegades, s\'hi insereixen peces d\'el\xc3\xa0stic, material nou, sobre els malucs. S\'utilitzen peces triangulars de tela per al pit i els malucs.\n_START_SECTION_\nAnys 1880-1890\n_START_PARAGRAPH_\nEl bust s\'allarga encara m\xc3\xa9s. \xc3\x89s l\'\xc3\xa8poca del tancament amb ganxets de la part davantera \xc2\xaben cullera\xc2\xbb, ja no recte sin\xc3\xb3 acompanyant la corba del ventre. Apareix el color._NEWLINE_S\xc3\xb3n les cotilles d\'aquesta \xc3\xa8poca (la segona meitat del segle XIX) les que amb m\xc3\xa9s for\xc3\xa7a han impregnat l\'imaginari col\xc2\xb7lectiu i venen immediatament a la mem\xc3\xb2ria quan es parla de "cotilla" - encara que aquestes hagen pogut tenir formes ben diferents en altres \xc3\xa8poques. Tenen la famosa forma de \xc2\xabrellotge d\'arena\xc2\xbb.\n_START_SECTION_\nBelle \xc3\x89poque\n_START_PARAGRAPH_\nCanvi important de forma: el tancament amb ganxets de la part davantera esdev\xc3\xa9 molt recte, molt r\xc3\xadgid i molt llarg, el ventre ja no fa cap corba, les peces de la cotilla es tallen de manera molt diferent. Les natges es projecten cap enrere, molt arquejades, els malucs amples. El pit \xc3\xa9s baix. \xc3\x89s la nova cotilla dita \xc2\xabrecta davant\xc2\xbb o cotilla abdominal, inventada per In\xc3\xa8s Gaches-Sarraute.\n_START_SECTION_\nAnys 1910\n_START_PARAGRAPH_\nLa part superior de la cotilla se situa a l\'al\xc3\xa7ada del fetge; la part inferior s\'allarga sensiblement.\n_START_SECTION_\nAnys 1920\n_START_PARAGRAPH_\nLa cotilla continua baixant per evolucionar a una mena de faixa. La cintura ja quasi no es marca, mentre que els malucs i les cuixes s\'aplanen per satisfer l\'aspecte \xc2\xabtubular\xc2\xbb dels anys 1920.\n_START_SECTION_\nAnys 1930-1970\n_START_PARAGRAPH_\nLa cotilla pr\xc3\xb2piament dita ja no existeix i ha estat reempla\xc3\xa7ada per faixes el\xc3\xa0stiques beixes i roses que coneixeran diversos avatars a mesura que passen els decennis._NEWLINE_Als anys 1950-60 la dona retroba breument una vertadera cintura (per exemple, amb el New Look de Dior i les pin-ups americanes)._NEWLINE_Es fabriquen encara algunes vertaderes cotilles, per\xc3\xb2 per al teatre, l\'\xc3\xb2pera, les sessions de fotos d\'estrelles del cine. En la vida quotidiana ja no existeix la cotilla. No obstant aix\xc3\xb2 ha evolucionat en altres peces de llenceria, per\xc3\xb2 ja no per reduir la cintura i sense barnilles, nom\xc3\xa9s amb un objectiu est\xc3\xa8tic: gu\xc3\xaapi\xc3\xa8re, bustier.\n_START_SECTION_\nCotilles modernes\n_START_PARAGRAPH_\nLa cotilla retorna amb la fi del segle XX; al principi t\xc3\xadmidament en els anys 1980, i amb m\xc3\xa9s for\xc3\xa7a a la fi dels anys 1990. Les vertaderes cotilles tornen a existir, en marques de pr\xc3\xaat-\xc3\xa0-porter o fetes a mesura pels cotillaires, i sedueixen tant les noven\xc3\xa7anes com els g\xc3\xb2tics.\n_START_SECTION_\nTipologia\n_START_PARAGRAPH_\nDes dels seus principis, al Renaixement, fins a la seua gaireb\xc3\xa9 total desaparici\xc3\xb3 en les primeres d\xc3\xa8cades del segle XX, la pe\xc3\xa7a alta (cosset de barnilles, o cotilla) ha estat un element essencial del vestit de dona, tot i que ocasionalment tamb\xc3\xa9 alguns homes (dandies, militars...) o xiquets n\'han pogut portar._NEWLINE_Tamb\xc3\xa9 hi ha cotilles ortop\xc3\xa8diques utilitzades per redre\xc3\xa7ar les desviacions de la columna vertebral en casos d\'escoliosi o de cifosi. Aquestes cotilles tamb\xc3\xa9 poden ser utilitzades per alleujar les articulacions invertebrals en els casos de lumb\xc3\xa0lgia._NEWLINE_Al Renaixement, el cosset de barnilles, de forma c\xc3\xb2nica, tenia com a prop\xc3\xb2sit principal aplanar el pit i disminuir les difer\xc3\xa8ncies morfol\xc3\xb2giques entre l\'home i la dona. No va ser fins molt de temps despr\xc3\xa9s, al segle XIX, que va accentuar profundament les caracter\xc3\xadstiques morfol\xc3\xb2giques femenines (silueta en forma de rellotge de sorra), tot i que les seues connotacions er\xc3\xb2tiques no havien passat desapercebudes ja en el segle XVIII. Aquesta ambival\xc3\xa8ncia entre closca moral i signe exterior d\'austera virtut per una banda; erotisme i diferenciaci\xc3\xb3 entre sexes de l\'altra, l\'ha perseguit tot al llarg de la seua exist\xc3\xa8ncia._NEWLINE_Les zones considerades com m\xc3\xa9s er\xc3\xb2tiques o significatives del cos femen\xc3\xad han anat canviant segons les \xc3\xa8poques: si avui dia sovint \xc3\xa9s el pit la zona m\xc3\xa9s erotitzada, al segle XIX era la cintura i la seua finor el que m\xc3\xa9s es buscava. Per tant, la cotilla no afinava la cintura per destacar, per contrast, el pit o els malucs, sin\xc3\xb3 la mateixa mida de la cintura; fins i tot en moltes \xc3\xa8poques es van utilitzar diversos artificis sobre els malucs, per accentuar visualment la finor de la cintura.\n_START_SECTION_\nCr\xc3\xadtiques higienistes\n_START_PARAGRAPH_\nEl Segle XVIII va con\xc3\xa8ixer en la seua segona meitat un retorn general als desitjos de simplicitat, d\'all\xc3\xb2 natural; els vestits es van fer m\xc3\xa9s lleugers i es van inspirar en la moda anglesa fluida i drapada._NEWLINE_Conseg\xc3\xbcentment, certs fil\xc3\xb2sofs higienistes van iniciar una guerra contra la cotilla, en particular Rousseau i Buffon, que la van descriure com a "espremedora de cossos". Per tant, la cotilla es va fer cada vegada amb menys barnilles, i es va posar de moda portar una cotilla b\xc3\xa0sica, nom\xc3\xa9s de tela per\xc3\xb2 sense barnilles ni estructures r\xc3\xadgides, quan hom es trobava a casa seua o s\'estava malalt. Algunes arist\xc3\xb2crates van comen\xc3\xa7ar a deslligar-se la cotilla per alletar els seus nadons, el que era inimaginable unes d\xc3\xa8cades enrere._NEWLINE_L\'any 1770 es va publicar a Fran\xc3\xa7a una c\xc3\xa8lebre obra signada per un tal Bonnaud: "La D\xc3\xa9gradation de l\'esp\xc3\xa8ce humaine par l\'usage du corps \xc3\xa0 baleines" (La degradaci\xc3\xb3 de l\'esp\xc3\xa8cie humana per l\'\xc3\xbas del cosset amb barnilles)._NEWLINE_Arran de la Revoluci\xc3\xb3, la cotilla es va abandonar de colp a Fran\xc3\xa7a per una moda inspirada en l\'Antiguitat, i les dames es passejaven vestides amb vels de musselina lleugera. La cotilla simbolitzava massa l\'Antic R\xc3\xa8gim i els privilegis d\'una noblesa ociosa com per no \xc3\xa9sser llan\xc3\xa7ada a un rac\xc3\xb3 durant aquesta \xc3\xa8poca... En aquests anys, les dones consideraven modern poder transportar tot el seu guarda-roba en una \xc3\xbanica bossa, i resultava impossible ficar-hi una cotilla, perqu\xc3\xa8 no es podia plegar._NEWLINE_El retorn de l\'ordre moral sotal l\'Imperi va marcar el de la cotilla. No obstant aix\xc3\xb2, va tornar amb una forma molt diferent a la c\xc3\xb2nica que havia tingut fins llavors: una forma de rellotge d\'arena en principi m\xc3\xa9s aviat destinada a sostenir la pitrera. No va ser m\xc3\xa9s que a partir de 1830 que la cintura va esdevenir un important factor de seducci\xc3\xb3 i la cotilla va ser vertaderament usada per reduir-la. Aix\xc3\xb2 va desencadenar de nou els atacs de moltes personalitats, que no van cessar de fer-li la guerra fins a la seua desaparici\xc3\xb3: \xc3\xa9s el que es diu la "campanya higienista"._NEWLINE_Durant el segle XX, els enemics de la cotilla es van multiplicar: metges, feministes, reformadors de la moda i tamb\xc3\xa9 moralistes i autoritats religioses. Tots ells van obtenir el suport de les mares de fam\xc3\xadlia preocupades de la seua salut i la de les seues filles, i fins i tot d\'alguns fabricants de cotilles, com ara In\xc3\xa8s Gaches-Sarraute, que va crear un nou model que suposadament no comprimia les v\xc3\xadsceres cap avall i per tant no provocava prolapse. El seu enginy\xc3\xb3s nou patronatge va fer furor r\xc3\xa0pidament entre les dames a la moda... que s\'havien adonat que encara podien obtenir una cintura m\xc3\xa9s fina amb aquesta nova cotilla! \xc3\x89s la famosa silueta en "S" de la Belle \xc3\x89poque._NEWLINE_Que se li reprotxava exactament a la cotilla\xc2\xa0? En primer lloc la constricci\xc3\xb3 dels \xc3\xb2rgans interns. Capacitat pulmonar i estomacal disminu\xc3\xafdes, ptosi i prolapse en els casos m\xc3\xa9s greus, eren els seus majors inconvenients... Per\xc3\xb2 tamb\xc3\xa9 l\'atr\xc3\xb2fia muscular que es produ\xc3\xafa amb l\'\xc3\xbas continu d\'any rere any (als m\xc3\xbasculs abdominals i en menor mesura als dorsals) i les irritacions de la pell provocades pel fregament continu de les barnilles._NEWLINE_De manera molt m\xc3\xa9s sorprenent, la cotilla es feia responsable d\'efectes molt fantasiosos, que mostren fins a quin punt va servir de boc expiatori: tuberculosi, tifus, cirrosi, mugrons invertits, hist\xc3\xa8ria, envelliment accelerat de la pell de l\'escot. Avui dia hom sap que les causes d\'aquestes afeccions no tenen cap relaci\xc3\xb3 amb l\'\xc3\xbas de la cotilla._NEWLINE_Si aquests atacs relacionats per la salut de les dones eren encomiables, per contra les motivacions del clergat i de molts moralistes eren m\xc3\xa9s inquietants. l\'Esgl\xc3\xa9sia veia sobretot malament que la dona poguera constituir-se en ama del seu cos (moltes utilitzaven la cotilla com a m\xc3\xa8tode abortiu), que devia estar destinat a la procreaci\xc3\xb3: l\'obra de D\xc3\xa9u no havia de ser deformada._NEWLINE_A banda, m\xc3\xa9s que el fet en si de portar cotilla, va ser el \xc2\xabtighlacing\xc2\xbb el que va ser vilipendiat, \xc3\xa9s a dir el fet d\'estr\xc3\xa9nyer-la molt per tenir cintura de vespa. No va ser tant l\'objecte mateix com el seu \xc3\xbas el que va ser criticat. Sovint va ser jutjada com immoral, senyal de coqueteria i impediment per a un embar\xc3\xa0s correcte. Charles Dubois, en la seua obra "Consid\xc3\xa9ration sur cinq fl\xc3\xa9aux\xc2\xa0: l\'abus du corset, l\'usage du tabac, la passion du jeu, l\'abus des liqueurs fortes et l\'agiotage" (1857) el va situar entre els vicis que sotmetien Fran\xc3\xa7a._NEWLINE_El reprotxe que m\xc3\xa9s sovint van fer-li els metges i els reformadors de la moda de finals del segle XIX, que hom podia haver suposat m\xc3\xa9s progressistes, era en efecte que la cotilla, i sobretot el \xc2\xabtighlacing\xc2\xbb, eren una monstruositat que impedia les dones dur a terme el seu \xc3\xbanic i vertader objectiu de la seua exist\xc3\xa8ncia: la gestaci\xc3\xb3 dels infants. Els textos de l\'\xc3\xa8poca s\xc3\xb3n terror\xc3\xadfics i tant el to com el vocabulari pamfletari emprats subratllen que el cos de la dona no li pertany a ella, no existeix m\xc3\xa9s que com \xc2\xabreceptacle\xc2\xbb del fetus. Tot dret d\'autoritat sobre el mateix cos, la pr\xc3\xb2pia sexualitat, es nega i es vitupera: el ventre de la dona ha de romandre lliure per poder ser omplert regularment. Quan s\'evoquen els mals del \xc2\xabtighlacing\xc2\xbb, \xc3\xa9s preocupant adonar-se que mai ho \xc3\xa9s respecte al comfort o el dolor de la dona en tant que individu, sin\xc3\xb3 que sistem\xc3\xa0ticament hom al\xc2\xb7ludeix a la seua coqueteria diab\xc3\xb2lica i al seu atemptat culpable a \xc2\xabla salut de la ra\xc3\xa7a\xc2\xbb en posar-se malalta i fer que el fetus emmalaltisca i no puga accedir a la vida._NEWLINE_Tot i aix\xc3\xb2, sembla que l\'\xc3\xbas de la cotilla, i precisament la pr\xc3\xa0ctica del \xc2\xabtighlacing\xc2\xbb va representar per a moltes dones un mitj\xc3\xa0 indirecte de viure llur dret a la pr\xc3\xb2pia sexualitat (l\'objecte ja havia esdevingut un fetitxe, tot i que potser m\xc3\xa9s inconscientment, abans del sorgiment de les teories freudianes) i sobretot a posseir llur propi cos._NEWLINE_La pr\xc3\xa0ctica del \xc2\xabtighlacing\xc2\xbb podia ser doncs una manera, m\xc3\xa9s o menys conscient, d\'expressar el dret a accedir al propi cos, a existir com dona i no \xc3\xbanicament com mare, i a tenir una forma d\'auto-sexualitat, encara que fos indirecta. Algunes van poder usar el \xc2\xabtighlacing\xc2\xbb cada dia per intentar avortar sense haver de rec\xc3\xb3rrer a intervencions fetes en condicions sanit\xc3\xa0ries inadequades._NEWLINE_En definitiva, la cotilla era un objecte m\xc3\xa9s complex i amb m\xc3\xa9s significats del que avui dia podem imaginar: no sempre \xc2\xabdespossessi\xc3\xb3\xc2\xbb del cos per una autoritat (tot i que algunes noies hagueren pogut viure malament la imposici\xc3\xb3 per part de llurs mares), sin\xc3\xb3 tamb\xc3\xa9, de vegades, represa de la possessi\xc3\xb3, contra les cr\xc3\xadtiques, de la sexualitat i del cos en general._NEWLINE_En tot cas, si portar cotilla era gaireb\xc3\xa9 obligatori durant tot el segle XIX, i en menor mesura en els segles XVII i XVIII, no ho era m\xc3\xa9s que com a \xc2\xabsuport\xc2\xbb f\xc3\xadsic i suposadament moral, com a manteniment d\'una relativa esveltesa i dretura per oposici\xc3\xb3 a una flongesa culpable; una important reducci\xc3\xb3 de la cintura (que \xc3\xa9s el que avui dia considerem normal per a l\'\xc3\xa8poca) era relativament rara._NEWLINE_Per\xc3\xb2 \xc3\xa9s precisament el seu sentit m\xc3\xa9s corrent, el de la dretura f\xc3\xadsica associada a una rigidesa moral, la del manteniment de la dona dins dels bons costums i la submissi\xc3\xb3 social, \xc3\xa9s el que va ser atacat fermament per les feministes i sufragistes a partir de la Belle \xc3\x89poque. Ja l\'any 1904 les sufragistes es van oposar a l\'\xc3\xbas de la cotilla. El 1910, Madame Doria va fundar a Fran\xc3\xa7a la "Lliga de mares de fam\xc3\xadlia contra la mutilaci\xc3\xb3 de la cintura per la cotilla"._NEWLINE_La moda de les danses llatino-americanes (tango...), del foxtrot i d\'altres que requerien lleugeresa i contorsi\xc3\xb3, aix\xc3\xad com a la pen\xc3\xbaria d\'acer despr\xc3\xa9s de la guerra, van ser alguns dels elements que es van afegir als atacs cada vegada m\xc3\xa9s generalitzats contra la cotilla, i que precipitarien el seu declivi a partir de la d\xc3\xa8cada del 1920.\n_START_SECTION_\nLes cotilles als museus\n_START_PARAGRAPH_\n\xc3\x89s habitual trobar, en els museus dedicats al t\xc3\xa8xtil i la moda, diferents exemples de cotilles. En el Museu T\xc3\xa8xtil i d\'Indument\xc3\xa0ria de Barcelona se\'n conserven diverses. \xc3\x89s el cas de la cotilla femenina de mitjans del segle XVIII, feta amb seda llavorada i espolinada, i que segueix l\'estil Llu\xc3\xads XV. Aquesta cotilla, procedent de les Guilleries, form\xc3\xa0 part de la famosa Col\xc2\xb7lecci\xc3\xb3 Rocamora i actualment est\xc3\xa0 conservada a les col\xc2\xb7leccions del DHUB.'